《徂徕雅趣为龚廷臣作》
明代·徐庸

徂徕夜裂山中石，恍见蜿蜒龙起蛰。头角峥嵘鳞甲粗，直上云霄几千尺。

欲飞未飞劳屈蟠，左撄右拿风雨寒。饱经霜霰陈入骨，须鬣自老灵湫乾。

松形如龙龙如松，不由天工由画工。虎头孙子得雅趣，神妙尽出毛锥锋。

毕先韦偃称往昔，追逐声名继踪迹。少陵去后歌者谁，今我对此三叹息。

作者简介：徐庸，字用理，吴郡人。采辑永乐至正统四代之诗，为《湖海耆英集》一十二卷、《南州诗集》五卷（小辋川乌丝栏钞本）、《高太史大全集十八卷》等。